钦定古今图书集成/方舆汇编/职方典/第1294卷 > 《赠郴州范君山》何景明
## 钦定古今图书集成/方舆汇编/职方典/第1294卷 > 《赠郴州范君山》何景明

桂阳之山石巃嵷，四时云气流杉松。江开秀色蟠三
楚，天削芙蓉罗七峰。翩翩烟雾下凤𬸦，往往霹雳随
蛟龙。“锺奇产异理亦有，黄金丹砂共琼玖。何况人杰
应地灵，硕士名儒出先后。君山燕泉各一时，晚逢范
君亦其偶。”范君古貌更好古，为问君山乃其祖。学海
遥闻前辈风，辞场独觉良工苦。君为进士宰江县，颇
厌簿书耽笔砚。神龙未应困泥滓，骅骝会自追风电。
君山十年不相见，见君如见君山面。燕京四月花满
甸，邂逅不得同游宴。花间送尔双凫翔，庐山高高横
玉梁。云停雁过一回首，月明琴静谁举觞。我自辞家
来帝乡，宿宾旧友稀登堂。怅望南邦思桂阳，感今道
故增悲伤。